CELEX: 32019R0962
Language: mt
Date: 2019-06-12 00:00:00
Title: Regolament tal-Kummissjoni (UE) 2019/962 tat-12 ta' Ġunju 2019 li jemenda l-Anness I tar-Regolament (KE) Nru 1831/2003 tal-Parlament Ewropew u tal-Kunsill fir-rigward tat-twaqqif ta' żewġ gruppi funzjonali ġodda tal-addittivi tal-għalf (Test b'rilevanza għaż-ŻEE.)

13.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 156/1
               
            
         REGOLAMENT TAL-KUMMISSJONI (UE) 2019/962
         tat-12 ta' Ġunju 2019
         li jemenda l-Anness I tar-Regolament (KE) Nru 1831/2003 tal-Parlament Ewropew u tal-Kunsill fir-rigward tat-twaqqif ta' żewġ gruppi funzjonali ġodda tal-addittivi tal-għalf
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 fuq l-addittivi għall-użu fl-għalf tal-annimali (1), u b'mod partikolari l-Artikolu 6(3) tiegħu,
         Billi:
         
                     (1)
                  
                  
                     Ir-Regolament (KE) Nru 1831/2003 jipprevedi l-allokazzjoni tal-addittivi fl-għalf f'kategoriji u anke fi gruppi funzjonali fi ħdan dawk il-kategoriji skont il-funzjonijiet u l-proprjetajiet tagħhom.
                  
               
                     (2)
                  
                  
                     Minħabba l-iżvilupp teknoloġiku u xjentifiku, hemm diversi sustanzi li jista' jkollhom effett teknoloġiku fuq l-għalf li mhuwiex deskritt b'rabta ma' xi grupp funzjonali li jeżisti diġà. Għaldaqstant, jixraq li jinħoloq grupp funzjonali ġeneriku ġdid fil-kategorija tal-“addittivi teknoloġiċi” biex jinkludi lil dawn is-sustanzi.
                  
               
                     (3)
                  
                  
                     Minbarra l-prattiki tajba tal-biedja li jiżguraw il-benessri tal-annimali u r-rispett tad-dispożizzjonijiet dwar il-benessri tal-annimali fl-UE, l-istudji xjentifiċi juru li xi addittivi tal-għalf jistgħu jgħinu lill-annimali f'saħħithom biex iżommu kundizzjoni fiżjoloġika tajba, jikkontribwixxu għall-benessri tal-annimali, jaffettwaw favorevolment ir-reżiljenza tal-annimali għall-fatturi tal-istress jew jappoġġaw il-benessri tagħhom f'ċerti sitwazzjonijiet. Peress li l-funzjoni ewlenija ta' dawn l-addittivi tal-għalf ma tista' tiġi allokata lill-ebda wieħed mill-gruppi funzjonali speċifiċi previsti mir-Regolament (KE) Nru 1831/2003, jixraq li jinħoloq grupp funzjonali ġdid fil-kategorija tal-“addittivi żootekniċi”. Dan għandu jippermetti li jkun hemm definizzjoni aħjar tal-iskop intiż għal dawk l-addittivi, li jiġu stabbiliti l-kriterji għall-evalwazzjoni tal-effikaċja u li tinħoloq iċ-ċarezza ġuridika għall-applikanti.
                  
               
                     (4)
                  
                  
                     Sabiex jiġu introdotti dawk iż-żewġ gruppi funzjonali l-ġodda, jenħtieġ li l-Anness I tar-Regolament (KE) Nru 1831/2003 jiġi emendat skont dan.
                  
               
                     (5)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Emendi lir-Regolament (KE) Nru 1831/2003
            L-Anness I tar-Regolament (KE) Nru 1831/2003 huwa emendat kif ġej:
            
                        (1)
                     
                     
                        fil-punt 1 jiddaħħal il-punt li ġej:
                        
                                    “(o)
                                 
                                 
                                    addittivi teknoloġiċi oħrajn: sustanzi jew, meta applikabbli, mikroorganiżmi, miżjuda mal-għalf għal skop teknoloġiku u li jaffettwaw b'mod pożittiv il-karatteristiċi tal-għalf.”
                                 
                              
                  
                        (2)
                     
                     
                        fil-punt 4 jiddaħħal il-punt li ġej:
                        
                                    “(e)
                                 
                                 
                                    stabilizzaturi tal-kundizzjoni fiżjoloġika: sustanzi jew, meta applikabbli, mikroorganiżmi, li, meta jingħataw lill-annimali f'saħħithom, jaffettwaw b'mod pożittiv il-kundizzjoni fiżjoloġika tagħhom, inkluż ir-reżiljenza tagħhom għall-fatturi tal-istress.”
                                 
                              
                  
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-12 ta' Ġunju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 268, 18.10.2003, p. 29.